Dôvodová správa

Všeobecná časť

Cieľom návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (ďalej len „návrh zákona“) je doplniť prílohu č. 1 zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov o štyri omamné látky I. skupiny na základe rozhodnutia prijatého na 66. zasadnutí Komisie Úradu OSN pre omamné látky a kriminalitu (ďalej len „UNODC“, United Nations Office on Drugs and Crime), o 1 omamnú látku I. skupiny a 3 psychotropné látky I. skupiny na základe rozhodnutia prijatého na 67. zasadnutí UNODC. Rozhodnutie UNODC bolo prijaté na základe hodnotenia odborného výboru pre drogovú závislosť Svetovej zdravotníckej organizácie a Medzinárodného výboru pre kontrolu omamných látok.

Zároveň na základe podnetu Ministerstva vnútra SR a Policajného zboru SR sa navrhuje zaradiť jednu omamnú látku I. skupiny a desať psychotropných látok I. skupiny do prílohy č.1.

Keďže sa žiadna z omamných látok a psychotropných látok nepoužíva ako liečivo v lieku, preto podľa § 3 odseku 2 zákona č. 139/1998 Z. z. Ministerstvo zdravotníctva SR navrhuje všetky látky zaradiť do I. skupiny.

Cieľom návrhu zákona je splniť uznesenie vlády SR č. 75 zo dňa 22. februára 2023, ktoré bolo prijaté k návrhu zákona o registri trestov a o zmene a doplnení niektorých zákonov.

Navrhujú sa aj spresnenia v paragrafovom znení zákona, ktoré si vyžiadala každodenná prax.

Návrh zákona nemá vplyv na rozpočet verejnej správy, na životné prostredie, na informatizáciu spoločnosti, na služby verejnej správy pre občana ani vplyv na manželstvo, rodičovstvo a rodinu a podnikateľské prostredie môže ovplyvniť v pozitívnom aj negatívnom smere.

Návrh zákona má pozitívne sociálne vplyvy. Má výrazný potenciál prispieť k zvýšeniu sociálnej ochrany obyvateľstva a prispieť k prevencii vzniku závislosti od užívania omamných látok a psychotropných látok vrátane prevencie liečby zdravotných následkov osôb závislých od užívania týchto látok tým, že bude pružnejšie trestno-právne postihovať nezákonnú činnosť subjektov zameraných na nezákonnú výrobu, distribúciu a predaj omamných látok a psychotropných látok. Návrh zákona je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, zákonmi Slovenskej republiky,
s medzinárodnými zmluvami a inými medzinárodnými dokumentmi, ktorými je Slovenská republika viazaná. Návrh zákona je v súlade s právom Európskej únie.